अम्बिका माता मन्दिर, उदयपुर
अम्बिका माता मंदिर जो राजस्थान राज्य के सलूम्बर ज़िले में स्थित है ' इस मन्दिर में देवी दुर्गा का एक एक रूप अम्बिका माता की प्रतिमा है 'मन्दिर का निर्माण लगभग ९६१ विक्रम संवत में हुआ था। इस मंदिर में दुर्गा और कई देवी देवताओ की मूर्तियाँ है। माँ दुर्गा की ऊर्जा के एक प्रमुख स्रोत शक्ति के रूप में उनकी पूजा की जाती है। उदयपुर से पूर्व दिशा में लगभग 55 किलोमीटर की दूर, कुराबड़ रोड पर स्थित जगत गांव का अम्बिका मंदिर अपनी सुंदरता के लिये जगत प्रसिद्ध है। 9वीं से 10वीें सदी के बीच बना यह मंदिर शिल्प कला के नजरिये से खजुराहो के मंदिरों से समानता रखता है। यही वजह है कि इसे ‘राजस्थान का लघु खजुराहो’ या 'मेवाड़ के खजुराहो' भी कहा जाता है। इस मंदिर का निर्माण कब हुआ, इसे लेकर स्पष्टता नहीं है, लेकिन कुछ अभिलेखों की सहायता से यह कहा जाता है कि इसका जीर्णोद्धार विक्रम संवत् 1017 में किया गया। इसकी शिल्प कला के आधार पर इसे 9वीं शताब्दी में बनाया गया मंदिर माना जाता है। इसमें गर्भगृह, सभा मंडप, जगमोहन (पोर्च) और पंचरथ शिखर हैं। इसके सौन्दर्य की तुलना आहाड़ के मंदिरों से भी की जा सकती है। गर्भगृह में अम्बिका की नई प्रतिमा प्रतिष्ठित की गई है। यह स्थल पुरातत्व विभाग के अधीन संरक्षित है, लेकिन यहां से मूल प्रतिमा काफी पहले चोरी हो गई। सभा मण्डप स्थित नृत्य गणपति की प्रतिमा को भी उखाडक़र ले जाने के प्रयास दो-तीन बार हो चुके हैं। इस प्राचीन मंदिर के स्तम्भ पर विक्रम संवत् 1017 यानि ईस्वी 960 में तत्कालीन महारावल अल्लट के शासनकाल में पुरखों की विरासत को बचाए रखने के संदेश व इससे प्राप्त होने वाले पुण्यकर्म के सम्बंध में श्लोक लिखा गया है।